**STATUTUL**

**Asociației Grupul de Acțiune Locală Municipiul Tîrgu Mureș**

# CAPITOLUL I

# DISPOZIŢII GENERALE

**Art. 1.** Asociația Grupul de Acțiune Locală “ProMureș”se organizează şi funcţionează potrivit prevederilor actului constitutiv şi prezentului statut, cu respectarea dispoziţiilor O.G. nr. 26/2000 cu privire la asociaţii şi fundaţii aprobată prin legea 246/2005 pentru aprobarea O.G. nr. 26/2000 cu privire la asociaţii şi fundaţii.

**Art. 2.** Asociația Grupul de Acțiune Locală “ProMureș”se înfiinţează, în baza dreptului la liberă asociere, ca persoană juridică română, apolitică, fără scop patrimonial, reprezentând un proiect de dezvoltare locală creat într-un parteneriat public-privat plasat sub responsabilitatea comunității, în vederea combaterii sărăciei şi a excluziunii sociale, menit să conducă la dezvoltare economică şi socială la nivel local.

# CAPITOLUL II

**DENUMIREA, SEDIUL, DURATA**

**Art. 3.** Denumirea asociaţiei este: Grupul de Acțiune Locală “ProMureș”, în continuare numită **Asociaţia**. Denumirea completă mai sus precizată se va regăsi în toate actele Asociaţiei, precum şi pe ştampila acesteia. Toate actele redactate şi emise de asociaţie vor purta această denumire şi specificaţia sediului social. Sigla, numărul sentinţei civile de înfiinţare, numărul de înregistrare fiscală, valoarea iniţială a patrimoniului şi ştampila rotundă a acesteia, precum şi semnăturile olografe ale reprezentanţilor legali ai asociaţiei.

**Art. 4.** Asociaţia are sediul principal în **...........................**

**Art. 5.** Sediul asociaţiei poate fi schimbat în condiţiile legii prin decizia Consiliului Director, în condițiile legii.

**Art. 6.** Durata de funcţionare a Asociaţiei este nedeterminată, începând de la data înscrierii sale ca persoană juridică.

**Art. 7.** Membrii asociaţiei – membrii fondatori, membrii şi membrii de onoare - exercitându-şi dreptul la liberă asociere, îşi exprimă acordul de a colabora în cadrul prezentei Asociaţii în vederea îndeplinirii scopului propus.

**CAPITOLUL III**

**SCOPUL ŞI OBIECTIVELE ASOCIAŢIEI**

**Scopul Asociaţiei**

**Art. 8.** Scopul generic al Asociaţiei este promovarea dezvoltării durabile a teritoriului Municipiului Târgu Mureș prin intervenții în zonele urbane marginalizate care să permită combaterea eficientă a sărăciei și a excluziunii sociale, să pună în valoare potențialul de dezvoltare local și să ducă la dezvoltarea economică şi socială a comunității.

**Obiectivele Asociaţiei**

**Art. 9.** Obiectivele Asociaţiei sunt:

**(1) Obiective cu caracter general**:

* + - Facilitarea incluziunii sociale a grupurilor defavorizate, inclusiv a minorităţilor rome, cu respectarea principiilor de asigurare a egalităţii de şanse şi evitare a segregării;
    - Delimitarea comunității marginalizate și a teritoriului Strategiei de Dezvoltare Locală, inclusiv a zonei/zonelor urbane marginalizate;
    - Animarea partenerilor locali și mobilizarea comunității marginalizate vizate de Strategia de Dezvoltare Locală;
    - Elaborarea Strategiei de Dezvoltare Locală și a listei indicative de intervenții prin care GAL consideră că vor fi atinse obiectivele strategiei de dezvoltare locală;
    - Implementarea, monitorizarea, evaluarea şi adaptarea la tendinţe şi schimbări socio-economice a Strategiei de Dezvoltare Locală, după aprobarea acesteia de către autorităţile finanţatoare;
    - Creşterea calităţii vieţii locuitorilor din teritoriul Grupului de Acțiune Locală şi sporirea atractivităţii acestuia, prin valorificarea potenţialului natural, arhitectural, cultural, social şi economic al acestuia, ceea ce implică capacitatea locuitorilor de a conlucra în scopuri comune, în comunităţi locale, pentru a-şi dezvolta propriul viitor, respectând principiul dezvoltării durabile;
    - Consolidarea capacității actorilor locali de a dezvolta și implementa proiecte, cu ajutorul programelor de formare profesională şi activităţilor de consultanţă şi/sau asistenţă tehnică, acolo unde este cazul;
    - Încurajarea cooperării între membrii în cadrul asociaţiei, precum şi cooperarea între membrii şi terţi pentru dezvoltarea durabilă a teritoriului;
    - Cooperarea şi/sau afilierea cu/la organisme interne şi/sau internaţionale pentru promovarea teritoriului şi pentru a obţine informaţii, consultanţă şi sprijin din partea acestor organisme;
    - Atragerea de cât mai multe surse de finanţare, prin diferite programe operaţionale, pentru dezvoltarea teritoriului;
    - Desfăşurarea unor activităţi cu scop lucrativ necesare susţinerii activităţii curente a Asociaţiei;
    - Orice alte activităţi care conduc la combaterea eficientă a sărăciei și a excluziunii sociale precum și la dezvoltarea durabilă a teritoriului.

**(2) Obiective specifice privind implementarea Strategiei de Dezvoltare Locală**

* + - Consolidarea capacității actorilor locali de a dezvolta și implementa proiecte, inclusiv promovarea capacităților de management al proiectelor;
    - Conceperea unei proceduri de selecție nediscriminatorii și transparente și a unor criterii obiective în ceea ce privește selectarea propunerilor de proiecte, care să evite conflictele de interese, care garantează că cel puțin 50% din voturile privind deciziile de selecție sunt exprimate de parteneri care nu au statutul de autorități publice și permite selecția prin procedură scrisă;
    - Pregătirea și publicarea de cereri de propuneri de proiecte sau a unei proceduri permanente de depunere a propunerilor, inclusiv definirea criteriilor de selecție, pe baza unor orientări naționale;
    - Primirea și evaluarea cererilor de propuneri de proiecte;
    - Preselectarea proiectelor care vor fi propuse pentru finanțare din POR/POCU și prezentarea acestora către cele două autorități de management pentru verificarea finală a eligibilității înainte de depunerea cererilor de finanțare;
    - Asigurarea, cu ocazia preselectării proiectelor, a coerenței cu strategia de dezvoltare locală plasată sub responsabilitatea comunității, prin acordarea de prioritate proiectelor, în funcție de contribuția adusă la atingerea obiectivelor și țintelor strategiei;
    - Monitorizarea implementării strategiei de dezvoltare locală plasate sub responsabilitatea comunității și a proiectelor sprijinite și efectuarea de activități specifice de evaluare în legătură cu strategia respectivă.

# CAPITOLUL IV

**MEMBRII ASOCIAŢIEI. DREPTURI ŞI ÎNDATORIRI**

**Art. 10.** Pot fi membri ai Asociaţiei orice persoane fizice sau juridice din teritoriul vizat de Strategia de Dezvoltare Locală, care sunt de acord cu toate prevederile prezentului statut şi care, prin activitatea desfăşurată sau în considerarea calităţilor ce le au, prezintă un interes în dezvoltarea teritoriului şi pot contribui la îndeplinirea scopului şi obiectivelor Asociaţiei.

Au calitatea de membri ai Asociaţiei:

**10.1. Membrii fondatori**

**10.1.1. Mediul public** reprezentat prin autoritate publică locală:

**- Municipiul Tîrgu Mureș** – reprezentat de Primarul în exercițiu al municipiului, Domnul dr. Dorin Florea;

**10.1.2. Mediul privat** reprezentat prin:

- **....................SRL** - reprezentată de dl/dna......................... (functia);

**10.1.3. Societatea civilă** reprezentata prin:

**- ........................**, reprezentată de de dl/dna......................... (functia);

**10.2. Membrii activi**

**10.2.1.** Cei 3 (trei) membri fondatori ai Asociației sunt de facto Membri activi.

**Art. 11.** În cazul membrilor persoane juridice, organul de conducere al respectivei persoane juridice va desemna în conformitate cu dispoziţiile legale în vigoare o persoană care o vor reprezenta în cadrul Asociaţiei, respectiv va participa la şedinţele organelor de conducere şi administrare, dacă este cazul.

**Art. 12.** Membrii Asociaţiei fac parte din una din următoarele categorii: membri fondatori, membri activi şi membri de onoare.

**Membrii fondatori** sunt acei membri, persoane fizice şi juridice de drept public sau privat, care au iniţiat constituirea Asociaţiei şi care au adoptat Statutul acesteia.

**Membrii de onoare** sunt sunt acele persoane, fizice sau juridice, care nu şi-au manifestat intenţia de a dobândi calitatea de membri activi, dar au adus servicii importante Asociaţiei sau comunităţii din teritoriul GAL, drept pentru care Adunarea Generală hotărăşte să le acorde această distincţie specială.

Membrii fondatori şi membrii de onoare pot participa la adunările generale şi acţiunile organizate de Asociaţie, dar nu au niciun privilegiu din cele cuvenite membrilor activi.

**Membrii activi** sunt acei membri asociaţi, persoane fizice şi juridice, care aderă la Statutul Asociaţiei, având deplinătatea drepturilor şi privilegiilor, în conformitate cu acesta. Membrii activi au drept de vot în legătură cu problemele Asociaţiei, precum şi dreptul de a alege şi de a fi aleşi în organele de conducere ale acesteia. Ca şi obligaţii, membrii activi achită cotizaţia trimestriala şi participă constant şi cu ataşament la activitatea Asociaţiei, manifestând o conduită de natură să reflecte o imagine favorabilă a Asociaţiei.

**Art. 13.** Calitatea de membru se dobândeşte prin manifestarea de voinţă a persoanei respective, concretizată printr-o cerere scrisă adresată Consiliului Director al Asociaţiei. Consiliul Director decide aprobarea sau respingerea cererii în conformitate cu procedura de selecție a membrilor GAL elaborată și aprobată de Comitetul Director.

**Art. 14.** Drepturile membrilor:

**(1) Membrii activi ai Asociaţiei au următoarele drepturi**:

a) să participe la adunările generale ale Asociaţiei, să pună în discuţie şi să ia parte la dezbaterea problemelor care interesează activitatea directă a Asociaţiei;

b) să-şi exercite dreptul de vot asupra problemelor aflate pe ordinea de zi a adunării generale;

c) să aleagă şi să fie aleşi în organele de conducere, administrare sau control ale Asociaţiei;

d) să participe la activităţile Asociaţiei, sens în care: să facă propuneri, să consulte situaţiile financiare, actele şi hotărârile organelor de conducere şi administrare etc;

e) să beneficieze, în condiţiile stabilite prin decizie a Consiliului Director al Asociaţiei, de reduceri, sau chiar scutiri, la taxele şi tarifele practicate pentru anumite categorii de servicii practicate de Asociaţie;

f) să participe, cu prioritate, la cursurile, conferinţele şi celelalte acţiuni de informare-promovare organizate de Asociaţie;

g) să reclame orice acţiuni, practici sau evenimente care împiedică desfăşurarea implementarea programelor de dezvoltare rurală a teritoriului, sens în care să beneficieze de întregul sprijin al Asociaţiei pentru rezolvarea imediată a problemelor respective;

h) să aibă acces la mijloacele de informare ale Asociaţiei;

i) să formuleze propuneri de modificare şi completare a prevederilor prezentului statut, propuneri ce vor fi înaintate Consiliului Director pentru a hotărî în ceea ce priveşte înscrierea acestor propuneri pe ordinea de zi a primei adunări generale;

j) să delege, prin mandat de reprezentare, orice alt membru asociat, pentru exprimarea votului în cadrul Adunării Generale, în baza unei procuri scrise emisă în acest sens.

**(2) Membrii fondatori şi de onoare ai Asociaţiei au următoarele drepturi**:

a) să participe la adunările generale şi acţiunile organizate de Asociaţie;

b) să beneficieze, în condiţiile stabilite prin decizie a Consiliului Director al Asociaţiei, de reduceri, sau chiar scutiri, la taxele şi tarifele practicate pentru anumite categorii de servicii practicate de Asociaţie;

c) să aibă acces la mijloacele de informare ale Asociaţiei.

**Art. 15**. Obligaţiile membrilor:

**(1) Membrii activi ai Asociaţiei au următoarele obligaţii**:

a) să respecte prevederile actului constitutiv şi ale statutului, precum şi hotărârile organelor de conducere şi administrare ale Asociaţiei;

b) să contribuie la atingerea scopului şi îndeplinirea obiectivelor Asociaţiei;

c) să achite cotizaţiile trimestriale, în cuantumul şi în condiţiile stabilite (cu excepţia persoanelor fizice relevante, în special cele din ZUM țintite);

d) să acţioneze pentru creşterea prestigiului Asociaţiei;

e) să nu întreprindă acţiuni care, prin natura lor, pot leza scopurile sau interesele Asociaţiei;

f) să nu angajeze asociaţia în nicio activitate fără a avea mandat statutar;

g) să contribuie la atragerea de fonduri băneşti sau materiale;

h) să-şi desfăşoare activitatea cu respectarea legilor ţării.

**(2) Membrii fondatori şi de onoare ai Asociaţiei au următoarele obligaţii**:

a) să manifeste o conduită de natură să reflecte o imagine favorabilă a Asociaţiei;

b) să nu întreprindă acţiuni care, prin natura lor, pot leza scopurile sau interesele Asociaţiei;

c) să nu angajeze Asociaţia în nicio activitate fără a avea mandat statutar.

**Art. 16.** Calitatea de membru al Asociaţiei se pierde:

1. prin încetarea existenţei persoanei juridice; în acest caz se operează radierea membrului asociat din actele Asociaţiei;
2. prin decesul persoanei fizice; în acest caz se operează radierea membrului asociat din actele Asociaţiei;
3. prin renunţarea expresă la calitatea de membru cu anunţarea în prealabil a Consiliului Director în scris; În acest caz se operează radierea membrului asociat din actele Asociaţiei;
4. prin excludere, în următoarele cazuri:

- dacă încalcă grav şi repetat îndatoririle ce le incumbă în baza actului constitutiv, a prezentului statut sau a hotărârilor organelor de conducere şi control;

- dacă, prin activitatea desfăşurată, au cauzat prejudicii morale sau materiale Asociaţiei;

- dacă au săvârşit acte contrare legii sau ordinii de drept, existând o hotărâre judecătorească/ arbitrală irevocabilă în acest sens;

- prin neparticipare nemotivată la minim 3 întâlniri consecutive ale Adunării Generale a Asociaţiei.

- în cazul membrilor cotizanţi, dacă aceştia nu au plătit cotizaţia pe o perioadă mai mare de 90 zile de la data scadenta;

- în cazul membrilor de onoare, dacă li se retrage această calitate în urma săvârşirii unor fapte incompatibile cu statutul de membru de onoare, cum ar fi compromiterea imaginii şi a intereselor Asociaţiei;

Excluderea se dispune prin decizie motivată a Consiliului Director, cu votul a doua treimi din numărul membrilor Consiliului Director. Hotărârea de excludere poate fi atacată, sens în care contestaţia va fi trecută pe ordinea de zi a primei Adunări Generale a Asociaţiei, care va hotărî, cu votul majorității simple a membrilor prezenți, asupra problemei excluderii.

**Art. 17.** Prin pierderea calităţii de membru asociat, în oricare din modalităţile prevăzute la art.16 de mai sus, aceştia nu au dreptul la pretenţii cu privire la contribuţiile aduse în Asociaţie, respectiv asupra patrimoniului Asociaţiei şi nu exonerează de răspundere fostul membru în ceea ce priveşte prejudiciile cauzate Asociaţiei.

**Art. 18**. Membrii de onoare au drept la vot consultativ dar nu pot fi aleşi în organele de conducere. Aceştia au obligaţia de a respecta statutul şi de a activa pentru îndeplinirea scopului fundamental al asociaţiei.

# CAPITOLUL V

**ORGANELE DE CONDUCERE, ADMINISTRARE ŞI CONTROL**

**Art. 19.** Organele Asociaţiei sunt:

a) Adunarea Generală

b) Consiliul Director

c) Cenzorul

**Adunarea Generală**

**Art. 20.** Adunarea Generală este organul suprem de conducere al Asociaţiei şi se compune din totalitatea membrilor asociaţi.

La adunările generale pot fi invitaţi reprezentanţi ai administraţiei publice centrale şi locale, ai mass-mediei precum şi ai diferitelor instituţii şi organizaţii cu scopuri şi activităţi similare din ţară şi străinătate. În mod obligatoriu, la şedinţele adunării generale va participa și Managerul GAL al Asociaţiei.

**Art. 21.** Adunarea Generală poate fi: ordinară şi extraordinară.

**Art. 22.** Adunarea Generală ordinară se întruneşte de o dată pe an, în ultimul trimestru al anului. Convocarea adunării generale ordinare se face printr-o notificare scrisă transmisă membrilor asociaţi şi altor invitaţi, prin fax sau poştă electronică, cu minim 5 zile înainte de data stabilită pentru întrunire.

**Art. 23.** Adunarea Generală extraordinară se întruneşte ori de câte ori trebuie rezolvate chestiuni importante ce intră în competenţa sa şi nu suferă amânare. Convocarea adunării generale extraordinare se face printr-o notificare scrisă adresată membrilor asociaţi şi celorlalţi invitaţi cu minim 5 zile înainte de data întrunirii.

Adunarea generală extraordinară se poate convoca:

a) la inițiativa preşedintelui Consiliului Director;

b) la cererea a 2/3 din membrii Consiliului Director;

c) la cererea a 1/3 din membrii asociaţi;

d) la cererea cenzorului, după ce a fost supusă atenţiei Consiliului Director.

**Art. 24.** În ambele cazuri prevăzute la art. 21 şi art. 22 de mai sus, convocatorul trebuie să conţină ziua, ora şi locul unde se desfăşoară adunarea generală şi ordinea de zi preliminară. O dată cu convocarea se comunică membrilor şi celorlalţi invitaţi faptul că materialele ce urmează a fi supuse dezbaterii vor fi puse la dispoziţia acestora la sediul Asociaţiei.

**Art. 25.** Adunarea Generală este valabil constituită dacă sunt prezenţi jumătate plus unu din numărul total al membrilor asociaţi existenţi la data convocării.

Dacă la prima convocare nu se întruneşte numărul statutar de membri, se va face o nouă convocare, stabilindu-se un nou termen de min. 5 zile şi max. 10 zile, convocarea putându-se realiza prin orice mijloc. La cea de a doua convocare, Adunarea Generală se va considera statutar constituită, indiferent de numărul membrilor prezenţi.

**Art. 26.** Şedinţele Adunării Generale sunt conduse de preşedintele în exerciţiu al Consiliului Director al Asociaţiei sau, în lipsa acestuia, de către un membru al Consiliului Director.

Înainte de deschiderea Adunării Generale, se va verifica numărul membrilor prezenţi, raportându-se Adunării Generale rezultatul verificării. Ordinea de zi va fi supusă Adunării Generale care o va putea modifica sau completa cu votul a jumătate plus unu din numărul membrilor prezenţi.

**Art. 27.** Dezbaterile şi hotărârile Adunării Generale sunt consemnate într-un registru special de către un secretar desemnat de către preşedintele Consiliului Director şi vor fi certificate prin semnătura preşedintelui Consiliului Director.

**Art. 28.** Hotărârile Adunării Generale se iau cu votul a jumătate plus unu din numărul membrilor asociaţi prezenţi, cu excepția hotărârilor privind modificarea Actului Constitutiv și a Statutului sau dizolvarea și lichidarea Asociației pentru care sunt necesare voturile a jumătate plus unu din numărul membrilor cu drept de vot ai Asociației. Orice membru asociat poate da un mandat de reprezentare unui alt membru asociat, pentru exprimarea votului în cadrul Adunării Generale, în baza unei procuri scrise, emisă în acest sens. Mandatele de reprezentare vor fi remise preşedintelui la începutul şedinţei

**Art.28.1.** Fiecare are dreptul la un singur vot. La Adunarea Generală hotărârile se adoptă în urma numărării voturile exprimate de membrii prezenți.

**Art.28.2**. Nici autoritățile publice, nici un alt grup nu pot avea drept de vot mai mare de 49%.

**Art.28.3**. Cel puțin 51% din voturile ce țin de selecția propunerilor de proiecte trebuie să vină din partea partenerilor din sectorul non public.

Lucrările Adunării Generale se consemnează într-un proces verbal întocmit de Secretarul de Ședință și va fi semnat de Președintele Consiliului Director și de de Secretarul de Ședință.

**Art. 29.** Adunarea Generală are următoarele competenţe:

a) stabileşte strategia şi obiectivele generale ale Asociaţiei pentru aducerea la îndeplinire a scopului asociaţiei;

b) aprobă actul constitutiv şi prezentul statut precum şi orice modificare a acestor acte;

c) aprobă Regulamentul de organizare şi funcţionare al Consiliului Director al Asociaţiei;

d) aprobă bugetul anual de venituri şi cheltuieli precum şi bilanţul contabil;

e) alege şi revocă membrii Consiliului Director;

f) alege şi revocă cenzorul;

g) hotărăşte dizolvarea şi lichidarea Asociaţiei precum şi destinaţia bunurilor rămase după lichidare;

h) aprobă cuantumul taxei de înscriere şi al cotizaţiei, periodicitatea şi modul de plată a acesteia din urmă;

i) analizează şi aprobă programele anuale de activitate ale asociaţiei, rapoartele periodice ale Consiliului Director sau ale managerului GAL, urmărind realizarea scopurilor Asociaţiei;

j) confirmă decizia Consiliului Director privind admiterea noilor membri asociaţi;

k) aprobă raportul anual al cenzorului;

l) aprobă, după caz, modul şi cuantumul remunerării membrilor Consiliului Director;

m) confirmă afilierea Asociaţiei la diverse organisme naţionale sau internaţionale;

n) hotărăşte înfiinţarea de societăţi comerciale de către Asociaţie;

o) hotărăşte, cu votul a doua treimi din numărul membrilor prezenţi, asupra contestaţiei la hotărârea Consiliului Director de excludere a unui membru;

p) hotărăşte asupra contestaţiei la decizia Consiliului Director de revocare a unui membru al consiliului, şi validează numirea unui nou membru;

q) aprobă Regulamentul intern de funcţionare al Consiliului Director;

r) hotărăşte, cu votul a două treimi din numărul total al membrilor, asupra fuziunii sau divizării Asociaţiei;

s) dezbate probleme de interes general şi actual privind dezvoltarea zonei şi adoptă rezoluţii care reflectă poziţia membrilor asociaţi în problemele dezbătute şi care cuprind concluziile şi propunerile de măsuri corespunzătoare;

t) deliberează şi hotărăşte în privinţa oricărei alte chestiuni legate de activitatea Asociaţiei, chiar dacă acestea intră în competenţa expresă a unui alt organ de conducere şi administrare.

**Art. 30.** Hotărârile luate în Adunarea Generală în limitele legii, ale actului constitutiv şi ale prezentului statut, sunt obligatorii chiar şi pentru membrii asociaţi care nu au luat parte la Adunarea Generală sau au votat împotrivă.

**Art. 31.** Hotărârile Adunării Generale contrare legii, actului constitutiv sau dispoziţiile cuprinse în prezentul statut pot fi atacate în justiţie de către oricare dintre membrii asociaţi care nu au luat parte la Adunarea Generală sau care au votat împotrivă şi au cerut să se însereze aceasta în procesul verbal de şedinţă, în termen de 15 zile de la data când au luat cunoştinţă despre hotărâre sau de la data când a avut loc ședinţa, după caz.

**Consiliul Director**

**Art. 32.** Consiliul Director este organul de conducere şi administrare al Asociației compus din 5 (cinci) membri aleşi de Adunarea Generală pe o perioadă de 3 ani (un Președinte, un Vicepreședinte, un Secretar și doi membrii). Membrii Consiliului Director pot fi realeşi. Din Consiliul Director nu pot face parte decât membrii GAL care îndeplinesc următoarea condiție:

1. au sediul sau sucursală/filială/punct de lucru/sediu secundar în UAT acoperit de SDL – în cazul persoanelor juridice;
2. au reședința/domiciliul în teritoriul SDL – în cazul persoanelor fizice care au calitatea membru în GAL.

**Art. 33.** Consiliul Director este condus de un Preşedinte care este ales, de către Consiliul Director cu votul majorităţii simple a membrilor consiliului, din rândul membrilor Consiliului Director, pe o perioada de 1 an, putând fi reales.

**Art. 34.** În conformitate cu prevederile Legii nr. 161 din 2003 actualizată privind unele măsuri pentru asigurarea transparenţei în exercitarea demnităţilor publice, a funcţiilor publice şi în mediul de afaceri, prevenirea şi sancţionarea corupţiei, persoanele care ocupă funcţii de conducere în cadrul instituţiilor şi autorităţilor publice membre ale Asociaţiei nu pot fi membri în Consiliul Director. De asemenea, pentru respectarea criteriilor de eligibilitate a parteneriatelor public-private care implementează Strategii de Dezvoltare Locală, în calitate de grupuri de acţiune locală, la nivelul Consiliului Director, se vor respecta următoarele plafoane:

a) reprezentanţii entităților, persoane fizice și/sau juridice, provenite din Zona Urbană Marginalizată vor reprezenta minimum 20% din totalul membrilor;

b) cel puţin 51% din voturile ce ţin de selecţia propunerilor de proiecte trebuie să vină din partea partenerilor din sectorul non-public;

c) nici autorităţile publice, niciun alt grup nu pot avea drept de vot mai mare de 49%.

**Art. 35.** La lucrările Consiliului Director pot fi invitaţi reprezentanţi ai administraţiei publice centrale şi locale, ai mass-mediei precum şi ai diferitelor instituţii şi organizaţii cu scopuri şi activităţi similare din ţară şi străinătate. În mod obligatoriu la lucrările Consiliului Director vor fi invitați, în calitate de observatori, reprezentanți ai ADR şi din partea AM/ OI POCU. În mod obligatoriu, la şedinţele Consiliului Director va participa Managerul GAL.

**Art. 36.** Consiliul Director se întruneşte, de regulă, o dată pe lună, sau ori de câte ori este nevoie, la convocarea preşedintelui sau a managerului GAL, şi asigură conducerea Asociaţiei în intervalul dintre Adunările Generale.

**Art. 37.** Convocarea Consiliului Director se face în scris, cu cel putin 3 zile înainte de data întrunirii. Convocatorul trebuie să conţină ziua, ora şi locul unde se desfăşoară şedinţa precum şi ordinea de zi preliminară. O dată cu convocarea se comunică membrilor Consiliului şi celorlalţi invitaţi faptul că materialele ce urmează a fi supuse dezbaterii vor fi puse la dispoziţia acestora la sediul Asociaţiei.

**Art. 38.** Pentru valabilitatea deciziilor Consiliului Director este necesară prezenţa a cel puţin jumătate din numărul total al membrilor Consiliului. Dacă la prima convocare nu se întruneşte numărul statutar de membri, se va face o nouă convocare, stabilindu-se un nou termen de minim 2 zile, convocarea putându-se realiza prin orice mijloc. La cea de a doua convocare, Consiliul Director se va considera statutar constituit, indiferent de numărul membrilor prezenţi.

**Art. 39.** Şedinţele Consiliului Director sunt conduse de preşedintele în exerciţiu, în lipsa acestuia, de vicepreşedinte sau, dacă nici acesta nu poate fi prezent, de orice persoană delegată de preşedinte, din rândul celorlalţi membri sau din rândul angajaţilor Asociaţiei. Înainte de deschiderea lucrărilor Consiliului Director, se va verifica numărul membrilor prezenţi după lista nominală, raportându-se rezultatul verificării. Ordinea de zi va fi adusă la cunoştinţa membrilor prezenţi care o vor putea modifica sau completa cu votul a jumătate plus unu din numărul acestora.

**Art. 40.** Dezbaterile şi hotărârile Consiliului Director sunt consemnate într-un registru special de către un secretar desemnat de către preşedintele Consiliului Director şi vor fi certificate prin semnătura tuturor membrilor Consiliului Director prezenţi la lucrările respective

**Art. 41.** Deciziile Consiliului Director se iau cu votul majorităţii simple a membrilor prezenţi. Fiecare membru are dreptul la un singur vot.

**Art. 42.** Consiliul Director are rolul de a coordona activitatea Asociaţiei şi are următoarele atribuţii principale:

a) asigură punerea în executare a hotărârilor Adunării Generale;

b) prezintă Adunării Generale raportul de activitate pe perioada anterioară, executarea bugetului de venituri şi cheltuieli, bilanţul contabil, proiectul bugetului de venituri şi cheltuieli şi proiectul programelor asociaţiei;

c) încheie acte juridice în numele şi pe seama Asociaţiei;

d) aprobă organigrama şi politica de personal ale Asociaţiei;

e) dezbate problemele de interes general privind dezvoltarea teritoriului ivite în perioada dintre sesiunile Adunării Generale şi care prezintă urgenţă, sens în care adoptă hotărâri cu concluzii şi propuneri de măsuri corespunzătoare;

f) aprobă majorarea fondului de salarii şi de stimulare;

g) aprobă contractul colectiv de muncă şi Regulamentul de ordine internă, dacă este cazul;

h) aprobă programul de acţiuni viitoare ale Asociaţiei;

i) stabileşte grila de salarizare a personalului angajat al Asociaţiei precum şi cuantumul şi condiţiile de remunerare a cenzorului;

j) aprobă numirea şi eliberarea din funcţie a angajaţilor Asociaţiei;

k) stabileşte şi numeşte reprezentanţii Asociaţiei în societăţile comerciale înfiinţate de Asociaţie;

l) stabileşte taxele şi tarifele pentru serviciile prestate de Asociaţie precum şi scutirile sau reducerile de care pot beneficia membrii cotizanţi la unele servicii;

m) stabileşte diverse strategii şi măsuri pentru realizarea scopurilor Asociaţiei, astfel cum acestea au fost precizate în prezentul statut;

n) analizează şi aprobă sau respinge cererile de primire în Asociaţie;

o) aprobă rapoartele prezentate de directorul executiv;

p) hotărăşte excluderea membrilor asociaţi, în cazurile expres prevăzute în prezentul statut, cu votul a două treimi din numărul membrilor consiliului;

q) convoacă Adunarea Generală extraordinară, cu votul a două treimi din numărul membrilor săi;

r) numeşte comisia de negociere individuală a salariilor;

s) hotărăşte afilierea Asociaţiei la diverse organisme naţionale sau internaţionale;

t) hotărăşte schimbarea sediului Asociaţiei;

u) supune aprobării Adunării Generale Regulamentul de Organizare şi Funcţionare al Consiliului Director.

v) îndeplineşte orice alte atribuţii care vizează coordonarea activităţii Asociaţiei.

**Art. 43.** Hotărârile luate de Consiliul Director în limitele legii, ale actului constitutiv şi ale prezentului statut sunt obligatorii chiar şi pentru membrii care nu au luat parte la şedinţă sau au votat împotrivă.

**Art. 44.** Hotărârile Consiliului Director contrare legii, actului constitutiv sau dispoziţiile cuprinse în prezentul statut pot fi atacate în justiţie de către oricare dintre membrii care nu au luat parte la şedinţa în cauză sau care au votat împotrivă şi au cerut să se însereze aceasta în procesul verbal de şedinţă, în termen de 15 zile de la data când au luat cunoştinţă despre hotărâre sau de la data când a avut loc şedinţa, după caz.

**Art. 45.** Preşedintele Consiliului Director este şi preşedintele Asociaţiei. Preşedintele reprezintă şi angajează administrativ şi juridic interesele asociaţiei. Preşedintele este ales de către Consiliul Director din rândul membrilor acestuia.

**Art. 46.** Preşedinte are următoarele atribuţii principale:

a) exercită întreaga sa autoritate şi competenţă pentru a determina înfăptuirea scopului Asociaţiei, respectarea statutului şi a legislaţiei;

b) gestionează conturile curente ale asociaţiei;

c) convoacă şi conduce şedinţele Consiliului Director;

d) reprezintă Asociaţia în relaţiile cu terţii;

e) propune numirea cenzorului şi a supleantului acestuia;

f) conduce lucrările Adunării Generale;

g) stabileşte, conform procedurilor din ROF, sarcini pentru membrii CD;

h) întocmeşte împreună cu membrii Consiliului Director rapoarte anuale de activitate, pe care le prezintă spre aprobare Adunării Generale;

i) îndeplineşte şi alte funcţii stabilite de către Adunarea Generală sau Consiliul Director;

**Art. 47.** Calitatea de membru al Consiliului Director încetează:

a) la data expirării mandatului, dacă nu a fost reales;

b) prin renunţare expresă;

c) prin deces sau punere sub interdicţie;

d) prin revocare, în situaţia în care cel condamnat printr-o sentinţă penală definitivă, în situaţia în care a compromis imaginea şi interesele Asociaţiei, respectiv în situaţia în care dovedeşte lipsa de interes în îndeplinirea mandatului încredinţat;

Revocarea se hotărăşte de Consiliul Director cu votul a 2/3 din numărul total de membri, măsura putând fi contestată de persoana în cauză, fiind pusă pe ordinea de zi a primei adunări generale care va hotărî în privinţa acesteia.

e) prin încetarea calităţii de membru asociat a persoanei juridice pe care o reprezintă în cadrul Asociaţiei.

În locul devenit vacant se va coopta un alt membru de către Consiliul Director, cooptare ce va fi supusă aprobării primei Adunări Generale.

**Art. 48.** Asistentul administrativ este direct responsabil de păstrarea documentelor de constituire, a hotărârilor şi deciziilor adoptate, de buna desfăşurare a Adunărilor Generale şi ale şedinţelor Consiliului Director, în acest sens colaborând cu Managerul GAL. Poate îndeplini orice alte sarcini date de Preşedintele Asociaţiei în limitele legii.

**Art. 49.** Consiliul Director numeşte un Manager al GAL. Această persoană are calitatea de împuternicit cu funcţii executive a Consiliului Director, având statutul juridic de angajat al Asociaţiei.

**Art. 50.** Manager al GAL are următoarele atribuţii:

1. va oferi sprijin pentru stabilirea unui parteneriat între sectorul public, sectorul privat și societatea civilă;
2. va lucra îndeaproape cu facilitatorul (expertul comunitar, mediatorul) angajat pentru a mobiliza și a organiza comunitatea marginalizată;
3. comunică și informează permanent membrii Adunării Generale, C.D. al GAL, precum și mass-media și publicul larg, mai ales prin e-mail, comunicate de presă și afișe în zonele de interes;
4. este responsabil de pregătirea și organizarea ședințelor GAL – elaborarea și difuzarea agendei, a materialelor prezentate, dar și de elaborarea, împreună cu asistentul administrativ, a listei de participanți și a minutei ședințelor organizate;
5. asigura informarea corespunzătoare a reprezentanților organismelor intermediare și/sau ai Autorităților de Management POR și POCU.

f) angajează patrimoniul Asociaţiei, gestionează şi administrează resursele acesteia, sens în care semnează contracte în numele Asociaţiei, dar numai în baza mandatului scris dat de Preşedintele Consiliului Director, şi ia măsurile curente necesare, în concordanţă cu hotărârile Adunării Generale şi ale Consiliului Director, respectând legislaţia în vigoare şi prevederile prezentului statut, urmărind o cât mai bună funcţionare a activităţii Asociaţiei;

g) participă la lucrările Adunării Generale şi ale Consiliului Director, pregăteşte şi prezintă periodic rapoarte privind activitatea proprie cât şi a Asociaţiei, precum şi alte materiale, conform ordinii de zi stabilite pentru şedinţă;

h) urmăreşte şi decide luarea de măsuri, potrivit competenţelor sale, pentru aducerea la îndeplinire, la termenele stabilite, a sarcinilor ce-i revin ca urmare a hotărârilor Adunării Generale şi ale Consiliului Director;

i) angajează, asigură instruirea, promovează, recompensează, sancţionează şi eliberează din funcţie personalul salariat sau colaboratorii externi ai Asociaţiei cu aprobarea Consiliului Director.

j) exercită întreaga sa autoritate şi competenţă pentru realizarea scopului şi obiectivelor Asociaţiei, pentru aducerea la îndeplinire a hotărârilor Adunării Generale şi ale Consiliului Director, sens în care poate da mandat şi altor persoane fizice din cadrul Asociaţiei, situaţie care nu-l exonerează de propria răspundere.

**Cenzorul**

**Art. 51.** Organul de control al Asociaţiei este cenzorul, care este înlocuit, în lipsă, de către un supleant.

**Art. 52.** Cenzorul şi supleantul sunt numiţi pe termen de 2 ani de Adunarea Generală, la propunerea Consiliului Director, din rândul persoanelor fizice sau juridice care îndeplinesc condiţiile impuse de legislaţia specială în materie.

**Art. 53.** Cenzorul va fi remunerat pentru activitatea depusă în condiţiile şi în cuantumul stabilite prin decizie a Consiliului Director.

**Art. 54.** Cenzorul răspunde pentru activitatea sa numai în faţa Adunării Generale.

**Art. 55** Cenzorul controlează gestiunea Asociaţiei, verifică executarea bugetului, precum şi operaţiile financiar-contabile, supraveghează regularitatea evidenţelor şi prezintă Adunării Generale raportul său.

În afara acestor rapoarte, cenzorul va întocmi procese verbale în care va consemna toate constatările, concluziile şi recomandările sale, acte ce vor putea fi prezentate în şedinţele Consiliului Director.

Rapoartele şi procesele verbale ale cenzorului se înscriu într-un registru special.

**Art. 56.** În cazul constatării unor nereguli grave, cenzorul poate cere convocarea Adunării Generale extraordinare.

**Art. 57.** Cenzorul poate să-şi exercite oricând dreptul său de control, pe baza de tematică sau inopinat, dar nu mai puţin de o dată pe trimestru.

# CAPITOLUL VI

**STRUCTURA FUNCŢIONAL-ORGANIZATORICĂ A ASOCIAŢIEI**

**Art. 58.** Asociaţia are structură funcţional-organizatorică precum şi numărul de salariaţi stabilite prin decizie a Consiliului Director, în limita fondului de salarizare prevăzut în bugetul anual, aprobat de Adunarea Generală sau a celui majorat potrivit prevederilor art. 43 lit.f) din prezentul statut.

**Art. 59.** Grila de salarizare precum şi sistemul de stimulare a personalului angajat al Asociaţiei se stabilesc prin decizie a Consiliului Director.

Salariile efective se stabilesc şi se negociază cu fiecare angajat în parte de către o comisie numită prin hotărâre a Consiliului Director. Salariile au caracter confidenţial atât faţă de ceilalţi angajaţi cât şi faţă de alte persoane fizice sau juridice neautorizate de lege.

**Art. 60.** În cadrul anumitor proiecte, Asociaţia poate colabora cu diverse persoane din afara structurii sale organizatorice, urmând ca acestea să fie remunerate pentru activitatea depusă în conformitate cu prevederile legale în vigoare în materie şi în limitele stabilite prin decizie a Consiliului Director pentru plata colaboratorilor externi.

# CAPITOLUL VII

**PATRIMONIUL ASOCIAŢIEI**

**Art. 61.** Patrimoniul iniţial al Asociaţiei, la data constituirii sale este de 3.000 lei, alcătuit din aportul în bani al asociaţilor după cum urmează:

Municipiul Târgu Mures – 1.000 lei

......................... – 1.000 lei

......................... – 1.000 lei

Asociaţii vor putea aduce în patrimoniul Asociaţiei şi aporturi în natură.

**Art. 62.** Patrimoniul Asociaţiei se completează pe parcurs, existând posibilitatea următoarelor surse de finanţare:

**a) Cotizaţiile** membrilor activi, cu excepţia persoanelor fizice relevante, în special cele din ZUM țintite.

**Cuantumul şi periodicitatea cotizaţiilor** se stabileşte in mod egal pentru membrii Asociaţiei de către Adunarea Generală a Asociației.

b) dobânzile şi dividendele rezultate din plasarea sumelor disponibile, în condiţiile legii;

c) dividendele societăţilor comerciale înfiinţate de Asociaţie;

d) veniturile rezultate din încasarea de taxe şi tarife pentru serviciile prestate de Asociaţie, în directa legătură cu domeniul său de activitate şi cu scopul stabilit prin prezentul statut;

e) donaţii, sponsorizări etc.;

f) resurse obţinute de la bugetul de stat sau de la bugetele locale;

g) resurse obţinute prin finanţări externe;

h) alte venituri prevăzute de lege.

**Art. 63.** Contribuţiile de orice fel la patrimoniul Asociației sunt irevocabile.

**Art. 64.** Donatorii pot stipula destinaţia contribuţiei lor, cu condiţia ca aceasta să se regăsească în acţiunile, scopul şi obiectivele Asociaţiei, astfel cum acestea au fost prevăzute în prezentul statut. Donaţiile se acceptă numai dacă, condiţiile donării nu contravin scopului, interesului şi obiectivelor Asociaţiei.

**Art. 65.** Asociaţia întocmeşte bugetul de venituri şi cheltuieli şi bilanţul contabil în conformitate cu dispoziţiile legale specifice în vigoare.

**Art. 66.** Exerciţiul bugetar al Asociaţiei începe la 1 ianuarie şi se încheie la 31 decembrie. Primul an începe la data constituirii Asociaţiei ca şi persoană juridică română.

**Art. 67.** Gestiunea patrimoniului Asociaţiei se ţine de personal calificat, în conformitate cu prevederile legale în vigoare în materie, urmând să fie supusă controlului periodic al cenzorului.

**Art. 68.** Asociaţia poate deschide conturi la orice bancă din România, în lei sau valută, în conformitate cu prevederile legale aplicabile.

**Art. 69.** Operaţiunile financiare ale Asociaţiei se vor face cu două semnături şi vor purta în mod obligatoriu ştampila Asociaţiei. În acest sens, persoane cu drept de semnătură sunt: Preşedintele Consiliului Director; Vicepreşedintele Consiliului Director; Secretarul Asociaţiei; Managerul GAL (care are în atribuţii şi chestiunile financiare).

**Art. 70.** Asociaţia poate înfiinţa societăţi comerciale sau poate participa, în calitate de asociat, la societăţi comerciale în conformitate cu prevederile legale în vigoare în aceasta materie. Dividendele obţinute de Asociaţie din activităţile acestor societăţi comerciale, dacă nu se reinvestesc în aceleaşi societăţi comerciale, se folosesc în mod obligatoriu pentru realizarea scopului, obiectivelor şi activităţilor Asociaţiei, astfel cum acestea au fost precizate în prezentul statut.

**Art. 71.** În cazul dizolvării Asociaţiei, bunurile rămase în urma lichidării se vor transmite către persoane juridice de drept privat sau public cu scop identic sau asemănător, conform hotărârii Adunării Generale, adoptată în acest sens. Data transmiterii bunurilor este cea a întocmirii procesului verbal de predare-preluare, sau orice altă dată ulterioară stabilită prin acesta.

# CAPITOLUL VIII

**DIZOLVAREA ŞI LICHIDAREA**

**Dizolvarea**

**Art. 72.** Asociaţia se va dizolva:

a) de drept;

b) prin hotărârea judecătoriei;

c) prin hotărârea Adunării Generale.

**Art. 73.** Asociaţia se dizolvă de drept prin:

a) realizarea în totalitate sau, după caz, imposibilitatea realizării scopului pentru care a fost constituită, dacă în termen de 3 luni de la constatarea unui astfel de fapt nu se produce schimbarea acestui scop;

b) imposibilitatea constituirii Adunării Generale sau a Consiliului Director în conformitate cu prevederile prezentului statut, dacă această situaţie durează mai mult de un an de la data la care Adunarea Generală sau, după caz, Consiliul Director trebuia să se constituie;

c) reducerea numărului de membri asociaţi sub limita fixată de lege, dacă acesta nu a fost complinit în termen de trei luni de la producerea sa.

Constatarea dizolvării se realizează prin hotărârea judecătoriei în a cărei circumscripţie teritorială se află sediul Asociaţiei (București – Sectorul 4), la cererea oricărei persoane interesate.

**Art. 74.** Asociaţia se dizolvă, prin hotărâre judecătorească, la cererea oricărei persoane interesate:

a) când scopul sau activitatea Asociaţiei au devenit ilicite sau contrare ordinii publice;

b) când realizarea scopului este urmărită prin mijloace ilicite sau contrare ordinii publice;

c) când Asociaţia urmăreşte un alt scop decât cel pentru care s-a constituit;

d) când Asociaţia a devenit insolvabilă;

**Art. 75.** Asociaţia se poate dizolva şi prin hotărâre a Adunării Generale, luată cu votul a două treimi din numărul membrilor Asociaţiei. În termen de 15 zile de la data şedinţei la care s-a hotărât dizolvarea, hotărârea Adunării Generale se depune la judecătoria în a cărei circumscripţie teritorială îşi are sediul Asociaţia, pentru a fi înscrisă în Registrul asociaţiilor şi fundaţiilor.

**Art. 76.** Bunurile rămase în urma lichidării se transmit în conformitate cu prevederile art. 60 din OG nr. 26/2000.

**Lichidarea**

**Art. 77.** În cazul dizolvării de drept sau prin hotărâre judecătorească, prevăzute la art. de mai sus, lichidatorii vor fi numiţi prin însăşi hotărârea judecătorească.

În cazul dizolvării hotărâte de Adunarea Generală, lichidatorii vor fi numiţi de către Adunarea Generală.

În toate cazurile, mandatul Consiliului Director încetează o dată cu numirea lichidatorilor.

Lichidatorii vor putea fi persoane fizice sau persoane juridice, autorizate în condiţiile legii.

**Art. 78.** Imediat după intrarea lor în funcţie, lichidatorii vor face inventarul şi vor încheia un bilanţ care să constate situaţia exactă a activului şi pasivului Asociaţiei.

Lichidatorii sunt obligaţi să primească şi să păstreze registrele şi orice alte acte ale Asociaţiei. De asemenea, ei vor ţine un registru cu toate operaţiunile lichidării, în ordinea datei acestora.

Lichidatorii îşi îndeplinesc mandatul sub controlul cenzorului.

**Art. 79.** Lichidatorii sunt obligaţi să continue operaţiunile juridice în curs, să încaseze creanţele, să plătească creditorii şi, dacă numerarul este insuficient, să transforme şi restul activului în bani, procedând la vânzarea prin licitaţie publică a bunurilor mobile şi imobile.

Lichidatorii pot realiza numai acele operaţiuni noi care sunt necesare finalizării celor aflate în curs.

**Art. 80.** Lichidatorii nu pot încheia operaţiunile şi nu pot remite celor în drept contul gestiunii decât după expirarea unui termen de 6 luni de la publicarea dizolvării Asociaţiei.

**Art. 81.** Lichidatorii răspund solidar pentru daunele cauzate creditorilor din culpa lor.

**Art. 82.** Atât faţă de Asociaţie cât şi faţă de membrii asociaţi, lichidatorii sunt supuşi regulilor mandatului.

**Art. 83.** După terminarea lichidării, lichidatorii sunt obligaţi ca în termen de două luni să depună bilanţul, registrul jurnal şi un memorandum, declarând operaţiunile de lichidare la Registrul asociaţiilor şi fundaţiilor al judecătoriei în a cărei circumscripţie teritorială îşi are sediul Asociaţia.

Lichidatorii sunt obligaţi să îndeplinească toate procedurile pentru publicarea lichidării şi radierea Asociaţiei din Registrul asociaţiilor şi fundaţiilor.

**Art. 84.** Dacă în termen de 30 de zile libere de la depunerea bilanţului nu se înregistrează nici o contestaţie, bilanţul se consideră definitiv aprobat şi lichidatorii, cu autorizarea judecătoriei, vor remite celor în drept bunurile şi sumele rămase de la lichidare, împreună cu toate registrele şi actele Asociaţiei şi ale lichidării. Numai după aceasta lichidatorii vor fi consideraţi descărcaţi şi li se va elibera, în acest scop, un act constatator.

**Art.85.** Contestaţiile la bilanţul lichidatorilor se pot formula de orice persoană interesată la judecătoria în a cărei circumscripţie teritorială se află sediul Asociaţiei.

**Art.86.** Asociaţia încetează a fiinţa la data radierii din Registrul asociaţiilor şi fundaţiilor.

**Art.87.** Dispoziţiile prezentului capitol se completează cu dispoziţiile cap. IX din O.G. nr. 26/2000, cu modificările şi completările ulterioare, „Dizolvarea şi lichidarea”, precum şi cu alte prevederi legale în vigoare în materie la data dizolvării şi lichidării Asociaţiei.

**CAPITOLUL IX**

**DISPOZIŢII FINALE**

**Art. 88.** Modificarea actului constitutiv şi a statutului Asociaţiei se face prin înscrierea modificării în Registrul asociaţiilor şi fundaţiilor aflat la grefa judecătoriei în a cărei circumscripţie teritorială îşi are sediul Asociaţia, cu aplicare corespunzătoare a art. 8-12 din O.G. nr.26/2000.

**Art. 89.** Fuziunea se face prin absorbţie sau prin contopire.

**Art. 90.** Divizarea se face prin împărţirea întregului patrimoniu al Asociaţiei care îşi încetează existenţa între două sau mai multe asociaţii existente sau care iau astfel fiinţă.

**Art. 91.** Dispoziţiile prezentului statut se completează cu dispoziţiile O.G. nr.26/2000 cu modificările şi completările ulterioare, precum şi cu celelalte acte normative specifice în vigoare.

**Art. 92.** Prezentul statut se aplică începând de la data aprobării lui de către Adunarea Generală a membrilor Asociaţiei.

Prezentul Statut s-a întocmit, redactat şi semnat, astăzi \_\_\_\_\_\_\_\_\_\_\_\_\_\_\_\_\_ în 5 exemplare în limba română, având fiecare aceeaşi forţă juridică probantă.

**Membrii Fondatori:**

**Parteneri publici,** respectiv, următoarele autorităţi publice locale:

* **Municipiul Tîrgu Mures** – reprezentat de Primarul în exercițiu al Municipiului, Domnul Dorin Florea.

**Parteneri privaţi** ai mediului privat:

* **....................................** - reprezentată de dna/dl..............(functia);

**Societatea civilă:**

* **.................................**– reprezentată de dna/dl..............(functia);